b"\n_START_ARTICLE_\nIncitatus\n_START_PARAGRAPH_\nIncitatus var den romerske keiser Caligulas favoritthest, og kom til ham fra de spanske omr\xc3\xa5der som veddel\xc3\xb8pshest. Navnet er et latinsk adjektiv som betyder noe i n\xc3\xa6rheten av rask eller i full galopp.\n_START_SECTION_\nHestens liv\n_START_PARAGRAPH_\nKeiseren var fanatisk opptatt av hestesport, og for \xc3\xa5 sikre at hans egen hest skulle vinne for favorittlaget De gr\xc3\xb8nne, utstasjonerte han soldater natten f\xc3\xb8r et veddel\xc3\xb8p som skulle s\xc3\xb8rge for total stillhet i Incitatus' nabolag. _NEWLINE_Veddel\xc3\xb8pshester ble behandlet godt, og if\xc3\xb8lge Suetonius' De tolv keisernes liv, hadde Incitatus en stall i marmor, med en krybbe av elfenben, en gullb\xc3\xb8tte \xc3\xa5 drikke av, tepper i purpur og en grime med kostelige stener. Det var nytt liggeh\xc3\xb8y hver dag, bilder p\xc3\xa5 veggene av kjente kunstnere, og hvis Incitatus kjedet seg i omgivelsene, kunne han bare g\xc3\xa5 over i elfenbensrommet ved siden av. Andre steder blir det nevnt at hesten ble oppasset av atten slaver, og ble f\xc3\xb4ret med havre iblandet gullflak. _NEWLINE_Hesten \xc2\xabinviterte\xc2\xbb \xc3\xb8vrighetspersoner til \xc3\xa5 spise med ham i sitt eget palass ved siden av Caligulas, hvor slavene stod klar til \xc3\xa5 tjene de fornemme gjestene. Suetonius skrev ogs\xc3\xa5 at Caligula hadde planer om \xc3\xa5 gj\xc3\xb8re Incitatis til konsul, hvilket han kanskje ogs\xc3\xa5 hadde blitt hvis keiseren hadde f\xc3\xa5tt leve lenger._NEWLINE_Det verserte mange historier om Incitatus, hvorav mange av dem trolig stammet fra keiseren selv. Det kan tenkes at Caligula har brukt satire mot sine fiender, ved \xc3\xa5 hevde at selv en hest kunne bli senator, og dermed vise at han ans\xc3\xa5 senatets menn for verdil\xc3\xb8se. Suetonius har trolig ogs\xc3\xa5 lagt tykt p\xc3\xa5 i sine beskrivelser av Caligulas samtid, da han jo skrev for \xc3\xa5 \xc3\xa6re sin egen samtidige keiser, Hadrian."